Στους δύο αντεισαγγελείς του Αρείου Πάγου που ερευνούν τους δικονομικούς χειρισμούς στην υπόθεση Novartis προσήλθε σήμερα και κατέθεσε ο πρώην πρωθυπουργός Αντώνης Σαμαράς.

Σύμφωνα με πληροφορίες κατά την κατάθεσή του ο Αντ. Σαμαράς κατονόμασε πολιτικά πρόσωπα, όπως είναι ο τέως πρωθυπουργός Αλέξης Τσίπρας και ο αναπληρωτής υπουργός Δικαιοσύνης, Δημήτρης Παπαγγελόπουλος.

Μετά την ολοκλήρωση της κατάθεσης του ενώπιον των Ευάγγελου Ζαχαρή και Λάμπρου Σοφουλάκη δήλωσε στους δημοσιογράφους «ό, τι είχα να πω για την άθλια αυτή σκευωρία το είπα από την πρώτη στιγμή».

Ερωτηθείς εάν κατονόμασε τον περίφημο «Ρασπούτιν» ο πρώην πρωθυπουργός απάντησε καταφατικά. «Τον έχω αποκαλύψει από καιρό και προφανώς το έκανα και σήμερα», είπε.

Ο πρώην πρωθυπουργός, σύμφωνα με πληροφορίες, κατέθεσε πολυσέλιδο υπόμνημα έκτασης 32 σελίδων ενώπιον των αντεισαγγελέων του Αρείου Πάγου επικαλούμενος όσα νέα στοιχεία έχουν προκύψει για την υπόθεση και συγκεκριμένα την σκευωρία που υποστηρίζει ότι στήθηκε σε βάρος του.